REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/156-17

25. avgust 2017. godine

B e o g r a d

ZAPISNIK

SA 28. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 25. AVGUSTA 2017. GODINE

Sednica je počela u 15,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Branimir Jovanović i Momo Čolaković.

Sednici su prisustvovali i zamenici članova Odbora: Dragana Barišić, zamenik Katarine Rakić, Jelena Mijatović, zamenik Aleksandre Đurović, Stefana Miladinović, zamenik Đorđa Milićevića i Vojilav Vujić, zamenik Petra Petrovića.

Sednici su prisustvovali i narodni poslanici Tatjana Macura i Marija Janjušević.

Sednici nisu prisustvovali članovi Odbora: Dušica Stojković, Veroljub Matić, Katarina Rakić, Aleksandra Đurović, Đorđe Milićević, Vojislav Šešelj, Nemanja Šarović, Branka Stamenković, Goran Ćirić, Petar Petrović, Nenad Konstantinović i Nenad Čanak.

Prisutni su minutom ćutanja odali poštu preminulom narodnom poslaniku Miroljubu Stankoviću.

Pre utvrđivanja dnevnog reda, Odbor je jednoglasno prihvatio predlog predsednika Odbora za obavljanje zajedničkog jedinstvenog pretresa o tač. 2. i 3. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 26. i 27. sednice Odbora -

1. Obaveštenje Poslaničke grupe Partija ujedinjenih penzionera Srbije (PUPS) o razlogu prestanka mandata narodnom poslaniku Miroljubu Stankoviću (01 Broj: 02-2101/17 od 25. jula 2017. godine);

2. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Bošku Obradoviću, na sednici Trećeg vanrednog zasedanja Narodne skupštine Republike Srbije u Jedanaestom sazivu (21 Broj: 120-2063/17 od 20. jula 2017. godine);

3. Razmatranje obaveštenja predsednika Narodne skupštine o izricanju mere održavanja reda narodnom poslaniku Nemanji Šaroviću na 27. sednici Odbora za administrativno-budžetska i mandatno-imunitetska pitanja (01 Broj: 120-2134/17 od 27. jula 2017. godine);

4. Razmatranje zahteva Aleksandra Jugovića, narodnog poslanika, za davanje mišljenja za vršenje druge javne funkcije (21 Broj: 02-2219/17 od 17. avgusta 2017. godine);

5. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je, jednoglasno, bez primedaba, usvojio zapisnike sa 26. i 27. sednice Odbora.

**Prva tačka dnevnog reda**: Obaveštenje Poslaničke grupe Partija ujedinjenih penzionera Srbije (PUPS) o razlogu prestanka mandata narodnom poslaniku Miroljubu Stankoviću

Predsednik Odbora je upoznao članove i zamenike članova Odbora sa dopisom Poslaničke grupe Partija ujedinjenih penzionera Srbije (PUPS) od 25. jula 2017. godine, kojim je predsednik Narodne skupštine obaveštena da je narodni poslanik Miroljub Stanković preminuo 22. jula 2017. godine, kao i propisanom procedurom za popunu upražnjenog poslaničkog mesta.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Miroljubu Stankoviću, izabranom sa izborne liste ALEKSANDAR VUČIĆ - SRBIJA POBEĐUJE.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga i Treća tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Bošku Obradoviću, na sednici Trećeg vanrednog zasedanja Narodne skupštine Republike Srbije u Jedanaestom sazivu; Razmatranje obaveštenja predsednika Narodne skupštine o izricanju mere održavanja reda narodnom poslaniku Nemanji Šaroviću na 27. sednici Odbora za administrativno-budžetska i mandatno-imunitetska pitanja

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa obaveštenjima o merama održavanja reda koje su izrečene narodnim poslanicima.

U diskusiji su učestvovale Tatjana Macura i Marija Janjušević.

Tatjana Macura je povodom mere održavanja reda koja je izrečena narodnom poslaniku Bošku Obradoviću, istakla da postoji nejednak tretman prilikom izricanja mera narodnim poslanicima koje se, po njenom mišljenju, izriču isključivo poslanicima opozicije čime se zloupotrebljava funkcija predsedavajućeg sednicom.

Marija Janjušević je u vezi sa merom izrečenom narodnom poslaniku Bošku Obradoviću, napomenula da nije postojala namera narodnog poslanika da svojim govorom vređa Narodnu skupštinu, da se to može utvrditi uvidom u stenografske beleške i da se u konkretnom slučaju radi o gruboj grešci zbog čega se nada da će predsednica Narodne skupštine povući izrečenu meru.

Odbor je, u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova doneo odluku o novčanoj kazni iz tačke dva utvrđenog dnevnog reda, kojom se BOŠKO OBRADOVIĆ, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate narodnog poslanika, u iznosu od 6.829,78 dinara.

Na predlog predsednika, Odbor je većinom glasova doneo odluku o novčanoj kazni iz tačke tri utvrđenog dnevnog reda, kojom se NEMANjA ŠAROVIĆ, narodni poslanik na stalnom radu u Narodnoj skupštini, kažnjava novčanom kaznom u visini od 20% osnovne plate narodnog poslanika, u iznosu od 13.659,55 dinara.

**Četvrta tačka dnevnog reda**: Razmatranje zahteva Aleksandra Jugovića, narodnog poslanika, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je narodni poslanik Aleksandar Jugović, u skladu sa članom 28. stav 4. Zakona o Agenciji za borbu protiv korupcije, podneo zahtev za davanje pozitivnog mišljenja da uz vršenje navedene funkcije obavlja i funkciju člana Upravnog odbora Agencije za restituciju.

Tatjana Macura je iznela stav da kumulacija funkcija treba da bude izuzetak od pravila koji je propisao Zakon o Agenciji za borbu protiv korupcije, a ne praksa u radu Odbora. S tim u vezi, pozvala je da se prekine sa praksom automatskog davanja pozitivnih mišljenja.

Diskusije nije bilo.

Na predlog predsednika, Odbor je jednoglasno dao pozitivno mišljenje da Aleksandar Jugović, uz vršenje funkcije narodnog poslanika, može da vrši i funkciju člana Upravnog odbora Agencije za restituciju.

**Peta tačka dnevnog reda**: Utvrđivanje spiska nalepnica za parkiranje A-I i A-II

Predsednik Odbora je informisao članove i zamenike članova Odbora da je određen broj narodnih poslanika, kao i lica zaposlenih u Službi, u skladu sa Odlukom o korišćenju prostora za parkiranje vozila oko zgrade Narodne skupštine, podnelo Odboru zahtev za izdavanje nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II.

Na kraju sednice, predsednik je obavestio članove i zamenike članova Odbora, da će se naredna sednica Odbora održati u ponedeljak, 28. avgusta 2017. godine, u prepodnevnim časovima.

Sednica je završena u 15,15 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović